Birkelse
Birkelse, hovedgård og gods (1995: ca. 2800 ha) 20 km nordvest for Ålborg. Birkelse hørte i 1200-t. under Vitskøl Kloster, senere under Børglumbispen. Under Grevens Fejde blev gården afbrændt i 1534. Fra 1656 har Birkelse været i slægten Skeels eje, 1681-1918 s.m. Hjermitslevgård og 1696-1921 som stamhus. 
Hovedbygningen ligger som et trefløjet anlæg på et voldsted ved Ryå. Midterfløjen fra ca. 1550-80 blev ombygget efter en brand i 1819, og da blev også de to sidefløje i bindingsværk tilføjet. Anlægget er fredet, ligesom dele af den store avlsgård. 
Birkelse gods omfattede til 1921 3/4 af Store Vildmose.